Temeljem članka 76. Zakona o sportu ("Narodne novine" broj 71/06, 124/10, 124/11 i 86/12, 85/15, 19/16, 98/19, 47/20 i 77/20), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15) i članka 12., 14. i 39. Statuta Zajednice športskih udruga i saveza Zagrebačke županije, Izvršni odbor Zajednice športskih udruga i saveza Zagrebačke županije na 5. sjednici dana 14. srpnja 2021. godine donosi

**PRAVILNIK**

**o postupku podnošenja prijava programa za uvrštenje**

**u Program javnih potreba u sportu Zagrebačke županije – Upute za prijavitelje**

1. **OPĆA ODREDBA**

Članak 1.

Ovim Pravilnikom uređuju se kriteriji, postupci i rokovi izrade i donošenja Programa javnih potreba u sportu od interesa za Zagrebačku županiju (u daljnjem tekstu: Program) za koji se sredstva osiguravaju u Proračunu Zagrebačke županije.

1. **POSTUPAK PODNOŠENJA PRIJAVA PROGRAMA ZA UVRŠTENJE U PROGRAM JAVNIH POTREBA U SPORTU**

Članak 2.

Utvrđivanje sportskih programa od interesa za Županiju i njihovo uvrštavanje u Program provodi se putem javnog poziva za prijavu programa i projekata za zadovoljenje javnih potreba u sportu Zagrebačke županije (u daljnjem tekstu: Poziv).

Članak 3.

Poziv se objavljuje na Internetskoj stranici Zajednice športskih udruga i saveza Zagrebačke županije (u daljnjem tekstu: Zajednica ZŠU i SZŽ) najkasnije do konca studenog tekuće godine za narednu proračunsku godinu. O raspisanom pozivu obavještavaju se svi županijski sportski savezi i sportske zajednice na području Zagrebačke županije. Obavijest o raspisanom Pozivu može se objaviti u dnevnom tisku.

Članak 4.

Rok za podnošenje prijava programa iznosi najmanje 30 dana od dana objave. Ocjenjivanje prijavljenih programa, donošenje odluke o financiranju programa i vrijeme potpisivanja ugovora s korisnicima čiji su programi prihvaćeni za financiranje mora biti dovršeno u roku od 120 dana, računajući od zadnjeg dana roka za dostavu prijave programa.

Članak 5.

Zajednica ZŠU i SZŽ će temeljem usvojenog Programa javnih potreba u sportu Zagrebačke županije financirati sportske programe iz sljedećih programskih djelatnosti i programskih područja:

**Zajednica športskih udruga i saveza Zagrebačke županije**

1. Organizacija velikih sportskih priredbi
2. Manifestacije od posebnog značaja za Zagrebačku županiju
3. Nagrade za sportske rezultate
4. Stipendije sportaša
5. Skrb o perspektivnim sportašima
6. Program školovanja i usavršavanja stručnih kadrova za potrebe sporta
7. Međunarodna natjecanja
8. Djelovanje županijskih sportskih saveza (granski savezi)
9. Izrada monografije ZŠU i SZŽ
10. Dodatni programi
11. Funkcioniranje Zajednice ZŠU i SZŽ
12. Liječnički pregledi sportaša

Ako Zagrebačke županija jedno ili više gore navedenih programskih djelatnosti odnosno programskih područja ne uvrsti u Program javnih potreba u sportu te ne osigura sredstva u Proračunu, Zajednica ZŠU i SZŽ te programe neće uključiti u sustav financiranja. Pristigli programski zahtjevi prijavitelja iz tih programskih područja neće se ocjenjivati (vrednovati). Prijavitelji će o tome biti obaviješteni nakon donošenja Proračuna Zagrebačke županije. Ukoliko Zajednica ZŠU i SZŽ procijeni da se iz Proračuna Zagrebačke županije neće osigurati dovoljno financijskih sredstava, može izuzeti neka programska područja koji su predmet ovog Pravilnika iz Javnog poziva za prijavu programa i projekata za zadovoljenje javnih potreba u sportu Zagrebačke županije.

Članak 6.

Pravo podnošenja prijave programa imaju sportski klubovi, sportska društva, sportski savezi i sportske zajednice i druge pravne osobe koje temeljem Zakona o sportu mogu obavljati sportsku djelatnost uz uvjet da imaju sjedište, odnosno prebivalište u Zagrebačkoj županiji.

Za neka programska područja pravo podnošenja prijave imaju isključivo županijski strukovni sportski savezi. Županijski sportski savezi koji se natječu za navedena programska područja moraju biti članice Zajednice ZŠU i SZŽ.

|  |  |  |  |
| --- | --- | --- | --- |
| **Programska djelatnost/programsko područje** | | | **Prihvatljivi prijavitelji/podnositelji** |
| **A** | **Zajednica športskih udruga i saveza Zagrebačke županije** | |  |
|  | 1. | Organizacija velikih sportskih priredbi | Županijski i gradski savezi i gradske i općinske zajednice |
|  | 2. | Manifestacije od posebnog značaja za Zagrebačku županiju | Županijski i gradski savezi i gradske i općinske zajednice, klubovi u sportovima koji nemaju formiran županijski sportski savez |
|  | 3. | Nagrade za sportske rezultate | Gradske i općinske zajednice |
|  | 4. | Stipendije sportaša | Sportski klubovi |
|  | 5. | Skrb o perspektivnim sportašima | Gradske zajednice |
|  | 6. | Program školovanja i usavršavanja stručnih kadrova za potrebe sporta | Gradske i općinske zajednice i sportski klubovi |
|  | 7. | Međunarodna natjecanja | Sportski klubovi |
|  | 8. | Djelovanje županijskih sportskih saveza (granski savezi) | Županijski granski savezi i klubovi |
|  | 9. | Izrada monografije ZŠU i SZŽ | Zajednica SU i SZŽ |
|  | 10. | Dodatni programi | Gradske i općinske zajednice, županijski savezi i sportski klubovi |
|  | 11. | Funkcioniranje Zajednice ZŠU i SZŽ | Zajednica SU i SZŽ |
|  | 12. | Liječnički pregledi sportaša | Gradske zajednice |

Članak 7.

Zajednica će dodjeljivati sredstva programima za uvrštenje u Program javnih potreba u sportu korisnicima koji ispunjavaju slijedeće uvjete:

• da su upisani u Registar Udruga RH i uskladili svoje Statute sa Zakonom o udrugama (NN 74/14), odnosno da je podnesen zahtjev za upis promjena u Registar Udruga RH,

• da su upisani u Registar sportskih djelatnosti,

• da su upisani u Registar neprofitnih organizacija i vode transparentno financijsko poslovanje[[1]](#footnote-1),

• da županijski strukovni savezi imaju odluku tijela upravljanja o prijavi konkretnog programa na javni poziv,

• da su ispunili obveze iz svih prethodno sklopljenih ugovora o financiranju,

• da se protiv prijavitelja, odnosno osobe ovlaštene za zastupanje i voditelja programa ne vodi kazneni postupak i nije pravomoćno osuđen za prekršaje ili kaznena djela,

• da nije u stečajnom postupku, postupku gašenja, postupku prisilne naplate ili postupku likvidacije,

• da imaju zadovoljavajuće organizacijske kapacitete i ljudske resurse za provedbu programa za koji se prijavljuju,

• da je krovna organizacija udruge prijavitelja punopravna članica Hrvatskog olimpijskog odbora (kod sportskih udruga),

• da prijavitelj neće prijavljene programe kandidirati na natječaje koji se financiraju iz proračuna Zagrebačke županije.

1. **1. PRIJAVA NA JAVNI POZIV**

Članak 8.

Prijave se dostavljaju isključivo na propisanim obrascima, koji su zajedno sa ostalom dokumentacijom, dostupni na mrežnoj stranici Zajednice ZŠU i SZŽ.

Obrasci se popunjavaju putem računala.

Za programske djelatnosti „Županijski školski športski savez Zagrebačke županije“, „Sportski savez osoba s invaliditetom Zagrebačke županije“ i „Hrvatski skijaški savez“ nadležni Savezi dužni su uz obrazac prijavnice dostaviti prijedlog programa javnih potreba s opisom svih programskih područja koja je potrebno uvrstiti u objedinjeni prijedlog programa javnih potreba u sportu Zagrebačke županije za 2022. godinu.

Programi i projekti prijavljuju se poštom preporučeno, putem dostavljača ili osobno u zatvorenoj omotnici na kojoj treba stajati puni naziv/ime i adresa predlagatelja na adresu: Zajednice športskih udruga i saveza Zagrebačke županije, Andrije Hebranga 26A, 10430 Samobor.

**2. POPIS POTREBNE DOKUMENTACIJE**

Prilaže sljedeća dokumentacija:

- ispunjeni Obrazac prijavnice (za sva programska područja)

- ispis iz Registra udruga (dostupan na www.registri.uprava.hr/#!udruge) ili potvrda o predaji zahtjeva za upis promjena u Registar udruga RH (ako promjena nije vidljiva na mrežnim stranicama Registra udruga),

- presliku isprave kojom se dokazuje stručna osposobljenost osoba koje će realizirati prijavljeni program (odnosi se na klubove/udruge odnosno saveze koji se natječu za programe)

- odluka tijela upravljanja o usvojenom programu (vrijedi samo za županijske sportske saveze)

U javnom pozivu može se po potrebi zatražiti i dopunska dokumentacija ili isključiti potreba za dostavom određenih priloga ako su isti javno dostupni.

Članak 9.

Korisnici ne mogu prijaviti isti program na druge natječaje kojima se dodjeljuju sredstva iz proračuna Zagrebačke županije.

1. **PROVJERA ISPUNJAVANJA FORMALNIH UVJETA JAVNOG POZIVA**

Članak 10.

Pregled pristiglih i zaprimljenih prijava i provjeru ispunjavanja formalnih uvjeta poziva provodi Povjerenstvo za provjeru ispunjavanja propisanih (formalnih) uvjeta.

U postupku provjere ispunjavanja formalnih uvjeta povjerenstvo ima zadaću:

- otvoriti svaku prijavu programa i provjeriti je li prijava dostavljena na javni poziv u zadanom roku, - provjeriti je li prijavitelj prihvatljiv sukladno pravilniku i uputama za prijavitelje,

- provjeriti jesu li dostavljeni, potpisani i ovjereni svi obvezni obrasci,

- provjeriti jesu li ispunjeni drugi formalni uvjeti natječaja,

- pribaviti moguće dopune i ispravke koje ne utječu na sadržaj prijave bitan za ocjenjivanje prijave,

- razvrstati i pohraniti prijave po programskim područjima na one koje zadovoljavaju i na one koje ne zadovoljavaju propisanim uvjetima.

Na osnovu objavljene formalne provjere povjerenstvo sastavlja izvještaj o postupku provjere ispunjavanja formalnih uvjeta primljenih na javni poziv. Izvještaj se upućuje u daljnju proceduru, odnosno Izvršnom odboru i Povjerenstvu za vrednovanje programa.

Prijave podnositelja dostavljene izvan roka, odbacuju se (ne razmatraju se). Od podnositelja prijave može se zatražiti dopuna ili popuna programske dokumentacije ako ista ne utječe na sadržaj programa.

Zajednica ZŠU i SZŽ će putem elektronske pošte obavijestiti sve korisnike koji nisu zadovoljili propisane formalne uvjete javnog poziva.

1. **POSTUPAK IZRADE I DONOŠENJA PROGRAMA**

Članak 11.

Postupak vrednovanja podnesenih prijava programa započinje usvajanjem Proračuna Zagrebačke županije i prihvaćanjem Programa javnih potreba u sportu Zagrebačke županije.

Pri stručnom vrednovanju prijedloga Programa primjenjuju se opći i posebni kriteriji.

**Opći kriteriji** utvrđuju se kako slijedi:

− Ostvareni sportski rezultati

− Razvijenost sporta

− Javni status sporta

Posebni kriteriji utvrđuju se za svako programsko područje posebno.

Detaljan pregled općih i posebnih kriterija nalazi se u Pravilniku o kriterijima za vrednovanje i odabir programa javnih potreba u sportu. Pravilnik je javno dostupan na mrežnim stranicama Zajednice ZŠU i SZŽ i sastavni je dio javnog poziva. Za određena programska područja Zajednica ZŠU i SZŽ može donijeti zasebne pravilnike kojima će regulirati postupke, mjerila i kriterije financiranja programa a koji će biti javno dostupni na mrežnim stranicama Zajednice ZŠU i SZŽ.

1. **OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA**

Članak 12.

Ocjenjivanje prijava koje su ispunile formalne uvjete javnog poziva provodi Povjerenstvo za vrednovanje programa javnih potreba u sportu Zagrebačke županije.

Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Javnim pozivom i pripadajućim pravilnicima, te izraditi prijedlog programa s planom raspodjele sredstava po pojedinim programskim područjima odnosno korisnicima i dostaviti ga Izvršnom odboru Zajednice ZŠU i SZŽ. Konačni prijedlog programa i plana raspodjele sredstava utvrđuje Izvršni odbor Zajednice i prosljeđuje ga Skupštini Zajednice SU i SZŽ na usvajanje.

Detaljna raspodjela sredstava unutar programa javnih potreba u sportu Zagrebačke županije bit će javno objavljena na mrežnim stranicama Zajednice nakon održane Skupštine na kojoj se usvaja Program.

1. **SKLAPANJE UGOVORA O SUFINANCIRANJU**

Članak 13.

S prijaviteljima čiji programi budu prihvaćeni i uvršteni u Program javnih potreba u sportu Zagrebačke županije (Korisnici) zaključit će se ugovori o sufinanciranju programa kojima će se regulirati dinamika realizacije programa, način praćenja korištenja dodijeljenih sredstava, obveza povrata u slučaju nenamjenskog trošenja, i druga međusobna prava i obveze Zajednice ZŠU i SZŽ i Korisnika.

Prijavitelji čiji programi nisu prihvaćeni i uvršteni u Program javnih potreba u sportu Zagrebačke županije bit će obaviješteni putem elektronske pošte te imaju mogućnost izjave prigovora u roku od 8 dana od zaprimanja obavijesti.

Prijavitelji koji su prijavili programe u više programskih područja od kojih neki nisu uvršteni u Program javnih potreba u sportu Zagrebačke županije objašnjenja o razlozima ne prihvaćanja dobiti će prilikom potpisivanja ugovora o sufinanciranju prihvaćenih programa.

1. **NAČIN DOZNAKE DODIJELJENIH SREDSTAVA KORISNICIMA, PRAĆENJE I KONTROLA NJIHOVOG KORIŠTENJA**

Članak 14.

Sukladno usvojenom Programu javnih potreba i zaključenom ugovoru, sredstva za sufinanciranje programa doznačuju se na IBAN Korisnika u rokovima i na način utvrđen ugovorom o sufinanciranju javnih potreba u sportu.

Članak 15.

Ako se korisnik kojem su odobrena sredstva (uvršten je u Program JPS Zagrebačke županije) istim programom prijavi na natječaj koji se financira iz proračuna Zagrebačke županije, Zajednica ZŠU i SZŽ zadržava pravo uskraćivanja dodjele odobrenih sredstava, kao i povrat već dodijeljenih sredstava o čemu će korisnik biti izvješten. Odluku o tome donosi Izvršni odbor Zajednica ZŠU i SZŽ.

Članak 16.

Ukoliko Korisnik iz bilo kojeg razloga ne može ostvariti program, dužan je o tome uz pisano obrazloženje pravovremeno izvijestiti Zajednicu ZŠU i SZŽ.

Korisnik može zatražiti prenamjenu odobrenih sredstava ako za to postoje opravdani razlozi. Prenamjena sredstava može se zatražiti **unutar istog programskog područja** osim u iznimnim okolnostima. Zahtjev za prenamjenu dostavlja se u pisanom obliku. Odluku o prenamjeni sredstava donosi Izvršni odbor Zajednicu ZŠU i SZŽ. Za prenamjenu sredstava vrijednosti ugovora do 5.000,00 kn Zajednica će korisniku dostaviti pisanu Odluku o prenamjeni dok će kod Ugovora veće vrijednosti sastaviti dodatak Ugovoru o financiranju programa.

Članak 17.

Kontrolu provođenja programa može provoditi samo osoba koja je zadužena za takav zadatak od strane predsjednika ili glavnog tajnika Zajednicu ZŠU i SZŽ.

Kontrola provođenja programa može se provesti najavljeno i nenajavljeno, a osoba koja izvrši kontrolu pismeno podnosi izvješće o obavljenoj kontroli i utvrđenom stanju.

Članak 18.

O ostvarenju programa i utrošenim sredstvima korisnici su dužni podnijeti izvješće u roku od 30 dana od izvršenja programa odnosno najkasnije do 15. siječnja naredne godine za programe koji su se provodili do 31. prosinca. Ta obveza bit će utvrđena i ugovorom iz članka 13. ovoga Pravilnika.

U slučaju nepodnošenja Izvještaja korisniku će se uskratiti isplata sredstava za slijedeću godinu.

Članak 19.

Izvješće koje korisnik mora dostaviti u propisanim rokovima su opisno i financijsko izvješće.

Izvješće treba sadržavati:

* popunjeni obrazac izvješća o provedbi programa,
* opis izvršenog programa,
* financijsko izvješće,

U financijskom izvještaju navode se **cjelokupni troškovi programa neovisno o tome iz kojeg su izvora financirani.** Obvezno se dostavljaju i dokazi o nastanku troška podmirenog iz sredstava Zajednice ZŠU i SZŽ (preslici faktura, ugovora o djelu ili ugovora o autorskom honoraru s obračunima) te dokazi o plaćanju istih (preslik naloga o prijenosu ili izvoda sa bankovnog računa).

* **odluke tijela upravljanja Zajednice ZŠU i SZŽ** (programi koji se financiraju putem Zajednice ZŠU i SZŽ) o prihvaćanju izvješća o realizaciji pojedinog programa (Odluka Izvršnog odbora, Upravnog odbora ili Skupštine),
* popratnu dokumentaciju vezanu uz izvršeni program (isječci iz novina, video zapisi, fotografije, bilteni, monografije, rezultati i sl.)

Korisnik se obvezuje na svim tiskanim, video i drugim materijalima vezanim uz program istaknuti znak i naziv Zajednice ZŠU i SZŽ.

**Prihvatljivi troškovi** po pojedinim programskim područjima navedeni su u Pravilniku o kriterijima za vrednovanje i odabir programa javnih potreba u sportu.

**Neprihvatljivi troškovi:**

- troškovi kamata na dug,

- kazne, financijske globe i troškovi sudskih sporova,

- doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,

- plaćanje neoporezivih bonusa zaposlenima,

- bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,

- troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,

- doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,

- donacije u dobrotvorne svrhe,

- zajmovi drugim organizacijama ili pojedincima,

- ulaganja u kapital ili kreditna ulaganja, jamstveni fondovi,

- drugi troškovi koji nisu u neposrednoj povezanosti sa sadržajem i ciljevima projekta.

1. **ZAVRŠNE ODREDBE**

Članak 20.

Sastavni dio ovog Pravilnika je Pravilnik o kriterijima za vrednovanje i odabir programa javnih potreba u sportu Zagrebačke županije. Tumačenje ovog Pravilnika daje Izvršni odbor Zajednice ZŠU i SZŽ.

Članak 21.

Ovaj Pravilnik stupa na snagu danom donošenja, a primjenjivat će se od 15. srpnja 2021. g.

Predsjednik Zajednice ZŠU i SZŽ

Vladimir Bregović, ing. građ.

1. Transparentnim financijskim poslovanjem smatra se da je udruga dostavila FINA-i za potrebe Ministarstva financija minimalni godišnji račun prihoda i rashoda od 1. siječnja do 31. prosinca za godinu koja prethodi godini raspisivanja natječaja i bilancu, u skladu s propisima o računovodstvu neprofitnih organizacija. [↑](#footnote-ref-1)